Nyt jännitetään, miten pyöräilijät selviävät kesällä Tampereen Hämeenkadun ratikkatyömaiden puristuksessa – Pyöräily kosken yli on lisääntynyt

Pyöräilijät hakevat poikkeusreittejä Tampereen keskustassa Hämeenkadun ratikkatyömaiden takia. Hämeenkadulla ei saa lainkaan pyöräillä muualla kuin ajoradalla. Jalkakäytävällä pyöräily on ehdottomasti kielletty, sanoo liikenneinsinööri Katja Seimelä Tampereen kaupungilta. –Eihän se autojen seassa pyöräily tietenkään helppoa ole, mutta ei kiellettyäkään. Hämeenkadulla saa pyöräillä vain todella lyhyellä osuudella Hatanpään valtatien ja Koskikadun välillä. –Mielenkiinnolla odotetaan, miten Hämeenkadun kanssa kesällä menee, sanoo Tampereen kaupungin erikoissuunnittelija Jarno Hietanen . Seimelä kertoo, että Hämeensillan eteläpuolelle on tulossa tilapäinen pyöräilysilta Hämeensillan ja Kehräsillan välille helpottamaan kosken ylitystä. Patosiltaa poljetaan entistä useammin Patosilta nousi viime kesänä ensimmäistä kertaa Hämeensiltaa merkittävämmäksi pyöräilyväyläksi Tammerkosken silloista. –Pääreitti on Patosillan reitti. Puutarhakadun ja Rongankadun yhteyttä kehitetään, sanoo Hietanen. Tammerkosken ylittävillä silloilla jalankulkijoiden ja pyöräilijöiden määrä nousi kesällä 2017 korkeimmaksi vuonna 2000 aloitetun seurannan jälkeen. Sekä pyöräilijöiden että jalankulkijoiden määrä oli viime kesänä yli viidenneksen suurempi kuin kymmenen vuoden keskiarvo. Suurimmat jalankulkijavirrat Tammerkosken yli ovat edelleen Hämeensillalla. Hämeenkadun itäpäässä jalankulkija- ja pyöräilijämäärät vähenivät selvästi joukkoliikennekatukokeilun lopettamisen myötä. Ydinkeskustasta itään suuntautuvista pyöräilyreiteistä käytetyimmät ovat Rongankadun alikulku ja Tampereen valtatie. Jalankulkijat suosivat selvästi asema- ja matkakeskustunnelia kulkiessaan itään. Länsi-Tampereella pyöräilijät ovat palanneet käyttämään Paasikiventietä rantatunnelin valmistuttua. Joukkoliikenne yhä useamman valinta Vaikka pyöräily Tammerkosken yli lisääntyi, on pyöräilijöiden määrä kokonaisuudessaan ollut kesäisin laskussa vuodesta 2012 lähtien. –Joukkoliikenteen käyttäjämäärät ovat lisääntyneet merkittävästi. Viimeksi vuosikasvu oli noin 10 prosenttia. Markkinointi on onnistunut. Kausi- ja vuosilippujen myynti on lisääntynyt. Jos on huono sää, on niin helppoa valita bussi, jos on ostanut vuosilipun, sanoo erikoissuunnittelija Hietanen. Pyöräilyn vähentymiseen kesäisin ovat vaikuttaneet myös huono sää ja pyöräilyä haittaavat kaupungin työmaat. Talvipyöräilyn suosio on kuitenkin samanaikaisesti kasvanut kahtena viime talvena. Vuonna 2017 talvipyöräilijöiden määrät nousivat yli kolmanneksen edellisvuoteen verrattuna. Polkupyöräilijöiden määriä on seurattu koneellisten mittauspisteiden avulla 2000-luvun alusta saakka.